Museu de sas Caratzas Mediterràneas

Su Museu de sas Caratzas Mediterràneas de Mamujada est unu museu sardu, dedicadu a sas caratzas traditzionales de s'Ìsula e de totu sos pòpulos de su Mare Mediterràneu.

 Istòria 
Fundadu in su 2001 in Mamujada, bidda de sos Mamuthones e de sos Issohadores e duncas de unu de sos carrasegares prus connotos de sa Sardigna e de sas caratzas prus connotas, su museu esponet sas caratzas traditzionales de sa bidda ma fintzas sas de àteros logos sardos, de su Mediterràneu e de s'Europa, pro mèdiu de un'espositzione chi cumbinat sos ogetos de sa colletzione cun sas tecnologias multimediales. Gestidu dae sa cooperativa Viseras (chi pigat su nùmene dae su tèrmine impreadu in Mamujada pro sas biseras de sos Mamuthones e de sos Issohadores, e chi organizat fintzas su fèstival MaMuMask, dedicadu semper a sas caratzas traditzionales), faghet parte de su sistema museale MaMu (MamujadaMuseos) chi incluit fintzas su Museu MATer - Museu de s'Archeologia e de su Territòriu e su Museu de sa Cultura e de su Traballu, semper in Mamujada.

In su 2017, pro megiorare sas bìsitas de sos chi benint dae àteros istados de su mundu, chi sunt su 40% de sos bisitadores, su museu at postu a disponimentu de totus un'aplicatzione pro dispositivos mòbiles chi impreant Android o iOS chi si narat Mamoiada4You, chi permitit a sos chi bolent de lèghere informatziones chi pertocant a su museu, a sa bidda e a totu su territòriu suo, cunforma a su logu de provenièntzia issoro e a sos interessos chi tenent: cultura, archeologia o enogastronomia.

In su 2021, essende su museu serradu a su pùblicu pro neghe de sa pandèmia de covid-19, sa cooperativa Viseras at ammaniadu una sèrie de laboratòrios didàticos in lìnia pro mastros e pitzinnos de sas iscolas de sa bidda, in manera de li permìtere de fàghere una bìsita ghiada a distàntzia e de imparare informatziones noas in subra de sos carrasegares de su mediterràneu fintzas in cussa situatzione.

 Espositzione 
Su museu est partzidu in tres salas, ligadas dae s'argumentu de sas caratzas.

 Sa de una sala - Mamujada e sas traditziones suas 
Custa sala est dedicada a sas traditziones de Mamujada e de su carrasegare mamujadinu, cun immàgines, vìdeos, sonos, mùsicas e testos, e fintzas cun una parte de materiale dedicadu a sas medas teorias diferentes in subra de s'orìgine de sos Mamuthones e de sos Issohadores.

 Sa de duas salas - Sala de su carrasegare barbaritzinu 
Custa sala est dedicada a su carrasegare barbaritzinu, e sos bisitadores bi podent agatare unas cantas caratzas de su tzentru de sa Sardigna, in ue custas traditziones si sunt cunservadas pro chèntinas de annos, che a sos Boes e a sos Merdules de Otzana o a sos Thurpos de Oroteddi.

 Sa de tres salas - Sala de su Mediterràneu 
In custa sala, partzida in tres, si podent bìdere immàgines e ogetos ligados a sos carrasegares de àteros tretos de s'Europa, ordinados pro àrea geogràfica: a un'ala sos de s'arcu alpinu e in sas àteras sos de sa penìsula ibèrica e de cussa balcànica.

 Riferimentos 

 Àteros progetos 

 Ligàmenes esternos 

Categoria:Museos de sa Sardigna
Categoria:Cultura sarda
Categoria:Antropologia